อย. ไทย หารือ USDA อเมริกา เสริมแกร่งนำเข้าสินค้าเกษตรและอาหารโลก

อย. ไทย และกระทรวงเกษตรสหรัฐอเมริกา (USDA) ร่วมหารือแลกเปลี่ยนข้อมูลเพื่อพัฒนาระบบการนําเข้าสินค้าเกษตรและผลิตภัณฑ์อาหาร มุ่งส่งเสริมผู้ประกอบการดำเนินธุรกิจได้อย่างคล่องตัว

Mr. Patrick Packnett, Associate Administrator Foreign Agricultural Service (FAS) พร้อมด้วย Ms. Kelly Stange อัครราชทูตที่ปรึกษา (ฝ่ายเกษตร) เข้าหารือกับ **เภสัชกรเลิศชาย เลิศวุฒิ รองเลขาธิการคณะกรรมการอาหารและยา** พร้อมด้วย ดร. วัฒนศักดิ์ ศรรุ่ง ผู้อำนวยการกองด่านอาหารและยา และคณะผู้บริหาร เพื่อร่วมหารือและแลกเปลี่ยนข้อมูลเพื่อพัฒนาระบบการนำเข้าสินค้าเกษตรและอาหาร จากข้อมูลปีที่ผ่านมา ประเทศไทยมีการนำเข้าผักและผลไม้มากกว่า 1,337 ล้านบาท แบ่งเป็นนำเข้าผัก 145 ล้านบาท และนำเข้าผลไม้ 1,192 ล้านบาท

โดย **เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า ทั้งสองประเทศมีการร่วมมือกันทำงานอย่างต่อเนื่อง โดยมีเป้าหมายในการสนับสนุนผู้ประกอบการให้ดำเนินธุรกิจได้อย่างคล่องตัวและผู้บริโภคได้รับผลิตภัณฑ์ที่มีคุณภาพ ซึ่งในอนาคตยังมีนโยบายในการเชื่อมโยงข้อมูลระบบการตรวจสอบสารเคมีตกค้างในผักและผลไม้ และการปรับกระบวนการให้บริการเข้าสู่ระบบ Electronic Certificate

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 8 กุมภาพันธ์ 2568 ข่าวแจก 104 / ปีงบประมาณ พ.ศ. 2568**